**AZ ORSZÁGOS TANÁCS NYILATKOZATA**

KORSZAKVÁLTÁS - LOKÁLPATRIOTIZMUS

A Magyar Szövetség  az egyetlen magyar párt és az emberek közti szövetség. A ***korszakváltást*** a szakmai felkészültségre, a közösségi elkötetelezettségre és a jövőbeli perspektívára alapozza.

Célja egy egységes politika közösség megteremtése, melynek alapját nem az ideológiai különbségekben kell keresni, hanem a közösségünket és régióinkat érintő saját ügyek felkarolásában. Ezekben a kérdésekben egyértelműen megjelenik az a kizárólagosság, amely hűen tükrözi, hogy a mi ügyeink megoldását egyetlen szlovák párt vagy szlovák pártban politizáló magyar nemzetiségű politikus sem hajlandó felvállalni.

*A mi regiónk, a mi ügyünk, a mi megoldásunk, a Magyar Szövetségnek ezt jelenti a* ***lokálpatriotizmus fogalma.***

SZÁJ- ÉS KÖRÖMFÁJÁS

A Magyar Szövetség Országos Tanácsa kiáll a gazdák és a gazdák által javasolt megoldások mellett. A párt a járványkezelésben felelősségteljes hozzáállást tanúsít, s ez abban is megnyilvánul, hogy  ***a vitás kérdések tárgyalásos megoldását*** tartja a legjobb módszernek. A párt a jövőben is azt a gyakorlatot folytatja, amelyet elkezdett. Az érintettek tájékoztatása alapján kidolgozott szakmai javaslataival azt szeretné elérni, hogy a kormány a járványgócok központjában a vírusmentes telephelyek azonnali felszámolása helyett kevésbé drasztikus, de ugyanolyan hatékony eljárást alkalmazzon.

FELVIDÉKI MAGYAR KULTÚRA

Kiállunk a Szlovákiai Magyar Kultúra Múzeuma és a többi szlovákiai nemzetiségi múzeum mellett.

A Kisebbségi Kulturális Alap önállósága és a magyar nyelv szabad használata ellen indított minisztériumi “próbálkozásokat” sikeresen leállítottuk, ha szükséges lesz, ***a nemzetiségi múzeumok ügyében is lépni fogunk.***

Döbbenetesnek tartjuk, hogy 13 évvel a krasznahorkai tűzeset után sem sikerült befejezni a vár felújítását, ahogy azt is, hogy a vármúzeum megnyitásának időpontja továbbra is ismeretlen.

CIVIL SZERVEZETEKRŐL SZÓLÓ TÖRVÉNY

A Magyar Szövetség Országos Tanácsa megdöbbenését fejezi ki a nonprofit szervezetekről szóló törvény módosítása kapcsán, hiszen a javasolt törvénytervezet ***megsemmisítő hatást gyakorolhatna a teljes civil intezményi rendszerre.*** A párt mindig kiemelkedően fontosnak tartotta az önkéntesek munkáját, a szociális segítségnyújtást, az anyanyelv és a kultúra ápolását, valamint a szabadidős sporttevékenységet is.

KOLLEKTÍV BŰNÖSSÉG ELVE

1945-ben ezen a napon hirdették ki a Kassai kormányprogramot, amely a háború utáni Csehszlovákia politikai erőviszonyai meghatározása mellett  az ország német és magyar nemzetiségű lakosságának kollektív büntetését és 1945 utáni üldöztetését alapozta meg. Elrendelte az állampolgári jogok és az állampolgárság megvonását, az ártatlan lakosság kitelepítését, csehországi kényszermunkára hurcolását, oktatási intézményei bezárását. A kormányprogram végrehajtásában a későbbiekben nagy szerepe volt az ún. Beneš dekrétumoknak.

Teljességgel elfogadhatatlan, hogy a kollektív bűnösség elvére épülő elnöki dekrétumok 80 év elteltével is az ország jogrendjének részét képezik, s hogy ezek alapján még mindig el lehet kobozni földeket.

A ***kollektív bűnösség elvének eltörlése*** akkor várható, amikor a magyar párt a parlamentben lesz.

DISZKRIMINATÍV ENERGIASEGÍTSÉG

  Szlovákia déli régióiban élő állampolgára egyenrangú az ország északi felén élő állampolgárával.

Településeinken és otthonainkban napi szinten tapasztaljuk a klímaváltozás, az aszály, a nyári forróság következményeit, ezért is tartjuk a valóságtól teljesen elvontnak Denisa Saková gazdasági miniszter azon ötletét, hogy az északi régiókban legyen olcsóbb a gáz a lakosság részére.

Követeljük a ***hűtési és locsolási hozzájárulás*** rendszerének kidolgozását a dél-szlovákiai régiók részére (észak többet fűt, dél többet hűt).

ISKOLAI ÉS ÓVODAI BEIRATKOZÁSOK

Az oktatási intézmény kiválasztására a Csallóköztől a Bodrogközig érvényes, hogy a gyermek anyanyelvén oktató legközelebbi óvoda és iskola a legjobb.